Notum sit fidelibus tam futuris quam presentibus quod Odo de Marrigniaco filius Villermi conestabuli movit querelam adversus ecclesiam Cisterciensem pro terra quam dedit pater eius iturus Iherosolimam fratribus Cistercii apud Britiniacum in finibus Longe Famis similiter pro terra que est retro Brittiniacum inter finem et silvam pro hiis quoque que ibi edificaverant necnon pro reditibus quos inde traxerant pro corveia de Rolonges pro hiis que ab hominibus vel a parentibus eius in territorio Gilliacensi preter pratum uxoris Humberti de Rafan vel circa grangiam Bittiniaci vel apud cellarium de Voget acquisierant sive per emptionem sive per donationem vel per elemosinam. Tandem sano usus consilio anime sue consuluit et omnium harum calumniarum querimonias absque omni exceptione dimisit faciens inde donum Deo et ecclesie Sancte Marie Cistercii in perpetuum pro anima patris sui et parentum suorum. Similiter cartas quas a parentibus vel hominibus eius idem fratres habuerant et quicquid eo tempore in omni potestate Gilliacensi vel tempore patris sui apud Boias possederant totum concessit. De his omnibus investivit Arnaudum cellerarium Cistercii apud Divionem in curia Sancti Stephani presentibus his qui subscripti sunt : Arveio abbate Sancti Stephani, Bosone canonico eius, Arnaldo cellerario Cistercii, Evrardo converso, Henrico de Caneves, Villermo de Uriol, per cuius manum hoc factum est et Humberto fratre eius, Petro preposito de Nuiz et Bernardo filio eius et Johanne genero eius, Humberto Arnaldo, Hugone fabro et Odone filio eius. Et sciendum quod predictus Odo et Willermus de Uriol spoponderunt coram predictis testibus de hiis garantiam se portaturos ubicumque necessitas exegerit et maxime erga matrem suam et maritum eius et fratres suos et sorores eo quod ea que ad territorium Gilliacense pertinent dedit ipsi Odoni pater eius specialiter. Acta sunt hec anno ab Incarnatione Domini Mo Co LXo VIIo sub donno Gilleberto abbate Cistercii. Et ut in omnes futurorum generationes rata et inconcussa permaneant ego Hugo dux Burgundie presentem cartulam confirmavi et sigilli mei signaculo communivi.